
	Predlogi sprememb k osnutku akta

	Spremembe, ki jih predlaga Parlament, v dveh stolpcih

Izbrisano besedilo je označeno s krepkim poševnim tiskom v levem stolpcu, zamenjano besedilo s krepkim poševnim tiskom v obeh stolpcih, novo besedilo pa s krepkim poševnim tiskom v desnem stolpcu.

Prva in druga vrstica glave vsakega predloga spremembe navajata zadevni del besedila v obravnavanem osnutku akta. Če predlog spremembe zadeva obstoječi akt, ki se ga želi spremeniti z osnutkom akta, glava poleg tega vsebuje še tretjo in četrto vrstico, ki navajata obstoječi akt oziroma zadevno določbo tega akta.

Spremembe, ki jih predlaga Parlament, v obliki konsolidiranega besedila

Novo besedilo je označeno s krepkim poševnim tiskom. Izbrisano besedilo je označeno s simbolom ▌ali prečrtano. Zamenjano besedilo je izbrisano ali prečrtano, besedilo, ki ga nadomešča, pa je označeno s krepkim poševnim tiskom.
Izjema so spremembe izključno tehnične narave, ki so jih vnesle službe z namenom priprave končnega besedila in niso označene.

OSNUTEK ZAKONODAJNE RESOLUCIJE EVROPSKEGA PARLAMENTA
o predlogu uredbe Evropskega parlamenta in Sveta o uvedbi programa za dokumentacijo o ulovu modroplavutega tuna (Thunnus thynnus) in o razveljavitvi Uredbe Sveta (EU) št. 640/2010
(COM(2020)0670 – C9-0336/2020 – 2020/0302(COD))
(Redni zakonodajni postopek: prva obravnava)
Evropski parlament,
–	ob upoštevanju predloga Komisije Evropskemu parlamentu in Svetu (COM(2020)0670),
–	ob upoštevanju člena 294(2) in člena 43(2) Pogodbe o delovanju Evropske unije, na podlagi katerih je Komisija podala predlog Parlamentu (C9-0336/2020),
–	ob upoštevanju člena 294(3) Pogodbe o delovanju Evropske unije,
–	ob upoštevanju mnenja Evropskega ekonomsko-socialnega odbora z dne 27. januarja 2021[footnoteRef:1], [1:  Še ni objavljeno v Uradnem listu.] 

–	ob upoštevanju člena 59 Poslovnika,
–	ob upoštevanju poročila Odbora za ribištvo (A9-0000/2021),
1.	sprejme predlog Komisije kot svoje stališče v prvi obravnavi;
2.	poziva Komisijo, naj mu zadevo ponovno predloži, če svoj predlog nadomesti, ga bistveno spremeni ali ga namerava bistveno spremeniti;
3.	naroči svojemu predsedniku, naj stališče Parlamenta posreduje Svetu in Komisiji ter nacionalnim parlamentom.


[bookmark: _Toc72217696]OBRAZLOŽITEV
Ozadje predloga

Evropska unija je od leta 1997 pogodbenica Mednarodne konvencije za ohranitev atlantskega tuna (konvencija ICCAT). 

Ta konvencija določa okvir za regionalno sodelovanje pri ohranjanju in upravljanju tunov in tunom podobnih vrst v Atlantskem oceanu in sosednjih morjih z ustanovitvijo Mednarodne komisije za ohranitev tunov v Atlantiku (ICCAT). 

ICCAT je pristojna za sprejemanje obvezujočih priporočil o ohranjanju in upravljanju ribištva v okviru svojih pristojnosti. Ti akti so v bistvu naslovljeni na pogodbenice ICCAT, kot je Unija, vendar vsebujejo tudi obveznosti za zasebne subjekte (na primer poveljnike ribiških plovil). 

Vsebina predloga

Predlog (COM(2020)0670) določa pravila za program Unije za dokumentacijo o ulovu modroplavutega tuna, da bi se izvajali ukrepi za ohranjanje in upravljanje, ki jih je sprejela ICCAT v okviru svojega sistema dokumentacije o ulovu modroplavutega tuna. Namen slednjega je opredeliti poreklo vseh modroplavutih tunov. 

Program Unije za dokumentacijo o ulovu je dejansko že vzpostavljen v skladu z Uredbo (EU) št. 640/2010. V predlogu, ki je trenutno v obravnavi in ki naj bi razveljavil Uredbo (EU) št. 640/2010, se evidentiranje in potrjevanje ulova in poznejših trgovinskih dogodkov za modroplavutega tuna izvaja prek elektronskega sistema dokumentov o ulovu modroplavutega tuna (eBCD), ki deluje od leta 2017 in ga države članice in gospodarski subjekti že uporabljajo. Predlog določa, da se lahko izjemoma elektronski sistem nadomesti s papirnimi dokumenti (BCD, dokument o ulovu modroplavutega tuna), ki so enakovredni zahtevam elektronskega sistema.

Poleg tega predlog vsebuje splošne določbe o uporabi dokumentov o ulovu in ponovnem izvozu modroplavutega tuna ter določa pravila za evidentiranje in potrjevanje ulova ter poznejših trgovinskih poslov v zvezi z modroplavutim tunom. Posebna pravila so določena za označene ribe. Vsebuje tudi določbe o preverjanju pred potrditvijo, prenosu podatkov uporabnikov eBCD in letnem poročanju ICCAT. Predlaga tudi obsežno uporabo delegiranih aktov za prihodnje spreminjanje temeljnega akta (v členu 14).


Mnenje poročevalca

Poročevalec pozdravlja dejstvo, da je Komisija izvedla dosleden prenos priporočil ICCAT in tako vzpostavila enake konkurenčne pogoje za vse gospodarske subjekte. Zagotavljanje enakih pogojev za vse in spodbujanje visokih trajnostnih standardov EU za tuje flote z ukrepi EU v regionalnih organizacijah za upravljanje ribištva in drugih mednarodnih forumih je ključnega pomena za naše gospodarske subjekte in za izboljšanje mednarodnega upravljanja oceanov. 
Poročevalec meni, da je za gospodarske subjekte, javnost in partnerske države pomembno, da Komisija predlaga hiter prenos priporočil regionalnih organizacij za upravljanje ribištva, da bi se izognili zamudam pri izvajanju nekaterih določb. Ni logično, da se priporočila ICCAT iz leta 2018 in določitev rokov za leto 2020 sprejmejo leta 2021. 

Glede na navedeno in glede na to, da gre za izrazito tehnični prenos brez bistvene politične vsebine, se je poročevalec odločil, da ne bo vlagal predlogov sprememb k predlogu Komisije.

